MAX แจงข้อมูลหลัง ตลท.จี้ถามกรณีตั้งบริษัทย่อยทำธุรกิจไฟฟ้าขยะ
MAX แจ้งการจัดตั้งโรงไฟฟ้าขยะ “บ.วีพีเอ็น แอนด์ ไซมิสทริค” อยู่ระหว่างขั้นตอนการศึกษาความเป็นไปได้-สร้างความเข้าใจแก่ชุมชน โดยยังไม่ได้เข้าสู่กระบวนการทำประชาพิจารณ์ ตามที่มีข่าวว่าได้รับการต่อต้านจากมวลชน มีการเรียกเก็บสำเนาบัตรประจำตัวประชาชนของชาวบ้านและจ่ายเงินรายละ 2,000 บ. โดยมีการพาผู้นำชุมชนไปดูงานเพื่อการทำประชาพิจารณ์ เผยกรณีให้ “วรรณี ลิทองกุล” กู้ยืมเงิน 20 ลบ. เพื่อการนำไปสำรองจ่ายสำหรับการศึกษาเตรียมงาน ติดต่อประสานงานในพื้นที่ ให้ "บ.วีพีเอ็น แอนด์ ไซมิสทริค"
16 มิ.ย. 2558

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้ขอให้ บริษัท แมกซ์ เมทัล คอร์ปอเรชั่น จำกัด (มหาชน) หรือ MAX ชี้แจงเกี่ยวกับการทำธุรกิจโรงไฟฟ้าพลังงานขยะของบริษัท วีพีเอ็น แอนด์ ไซมิสทริค จำกัด ตามที่ MAX เผยแพร่ข้อมูลผ่านระบบตลาดหลักทรัพย์แห่งประเทศไทย เมื่อวันที่ 12 ธ.ค.57 เกี่ยวกับการจัดตั้งบริษัท ไซมิสทริค จำกัด (SMT) เป็นบริษัทย่อย 100% ทุนชำระ 1 ล้านบาท
เนื่องจากปรากฏข้อมูลตามสื่อหนังสือพิมพ์หลายฉบับที่เผยแพร่ระหว่างวันที่ 15 มี.ค.58 -27 เม.ย. 58 รวมทั้ง ตลาดหลักทรัพย์ฯ ได้รับหนังสือร้องเรียนจากผู้ถือหุ้นรายย่อยของ MAX ขอให้ติดตามข้อมูลเกี่ยวกับประเด็นตามที่ปรากฏเป็นข่าวว่า วีพีเอ็น แอนด์ ไซมิสทริคจะก่อสร้างโรงไฟฟ้าพลังงานขยะ กำลังการผลิต 6.5 เมกะวัตต์ บนพื้นที่ 142 ไร่ ที่จังหวัดลำปางซึ่งได้รับการต่อต้านจากมวลชน มีการเรียกเก็บสำเนาบัตรประจำตัวประชาชนของชาวบ้านและจ่ายเงินรายละ 2,000 บาท มีการพาผู้นำชุมชนไปดูงานโรงไฟฟ้าที่จังหวัดภูเก็ตเพื่อประกอบการทำประชาพิจารณ์
ทั้งนี้ผู้ถือหุ้นรายย่อยได้มีการซักถามในที่ประชุมสามัญผู้ถือหุ้นประจำปี 58 ว่า วีพีเอ็น แอนด์ไซมิสทริค มีการใช้จ่ายเงินไปในลักษณะดังกล่าวตามที่ปรากฏในข่าว หรือไม่ อย่างไร ซึ่งบริษัทยังไม่ได้ชี้แจงต่อที่ประชุมผู้ถือหุ้นและต่อผู้ร้องเรียนตามที่มีการสอบถามไปยังบริษัทในภายหลัง ดังนั้น เพื่อให้ผู้ถือหุ้นและผู้ลงทุนทั่วไปได้รับทราบข้อมูลเกี่ยวกับประเด็นดังกล่าวเพื่อประกอบการตัดสินใจลงทุน ตลาดหลักทรัพย์ฯ จึงขอให้ MAX ชี้แจงข้อมูลเพิ่มเติม
ทั้งนี้บริษัทชี้แจงว่า ปัจจุบัน วีพีเอ็น แอนด์ ไซมิสทริค อยู่ระหว่างขั้นตอนการศึกษาความเป็นไปได้ของโครงการบริหารจัดการศูนย์กำจัดขยะมูลฝอยครบวงจรและโครงการผลิตไฟฟ้าจากขยะ ที่ตำบลบ่อแฮ้ว จังหวัดลำปาง และการสร้างความเข้าใจให้แก่ชุมชนเกี่ยวกับโครงการดังกล่าว โดย วีพีเอ็น แอนด์ ไซมิสทริคยังไม่ได้เข้าสู่กระบวนการทำประชาพิจารณ์สำหรับการก่อสร้างโรงงานผลิตไฟฟ้าพลังงานขยะแต่อย่างใด
โดยปัจจุบัน วีพีเอ็น แอนด์ ไซมิสทริค อยู่ระหว่างขั้นตอนการทำประชาสัมพันธ์ สร้างความเข้าใจให้แก่ชุมชนเกี่ยวกับการบริหารจัดการขยะแบบครบวงจร และการนำขยะไปใช้ในการผลิตกระแสไฟฟ้ารวมทั้งศึกษาความเป็นไปได้ของโครงการ
สำหรับวีพีเอ็น แอนด์ ไซมิสทริค นั้นบริษัทได้มีการใช้เงินในการเตรียมความพร้อมในการประกอบธุรกิจศูนย์กำจัดขยะมูลฝอยครบวงจร และโครงการผลิตกระแสไฟฟ้าจากขยะ ในขั้นตอนการประชาสัมพันธ์สร้างความเข้าใจให้แก่ชุมชนเกี่ยวกับโครงการบริหารจัดการศูนย์กำจัดขยะมูลฝอยครบวงจรและโครงการผลิตไฟฟ้าจากขยะแล้วรวม 28.3 ล้านบาท ตามที่ MAX ได้จัดตั้งบริษัทย่อยชื่อ บริษัท วีพีเอ็น แอนด์ ไซมิสทริค จำกัด
โดย MAX ถือหุ้นผ่าน SMT ในสัดส่วนร้อยละ 51 ร่วมกับ VPNC ในสัดส่วนะ 49% เมื่อวันที่ 6 ก.พ. 58 ด้วยทุนจดทะเบียน 5 ล้านบาท เพื่อประกอบธุรกิจเกี่ยวกับระบบไฟฟ้าพลังงานหมุนเวียนประเภทพลังงานขยะ และต่อมาเมื่อวันที่ 24 มี.ค. 58 ที่ประชุมคณะกรรมการบริษัท ครั้งที่ 4/2558 ได้มีมติอนุมัติให้ วีพีเอ็น แอนด์ ไซมิสทริค ลงทุนในธุรกิจบริหารจัดการขยะมูลฝอย เพื่อใช้เป็นวัตถุดิบในโครงการผลิตกระแสไฟฟ้าจากขยะในอนาคตปัจจุบันจึงมีนโยบายที่จะประกอบธุรกิจผลิตกระแสไฟฟ้าจากขยะ โดยมีโครงการที่อยู่ระหว่างดำเนินงาน 2โครงการ ดังนี้
สำหรับกรณีที่มีการให้สัตยาบันรายการให้เงินกู้ยืม 20 ล้านบาท แก่นางวรรณี ลิทองกุล (กรรมการของวีพีเอ็น แอนด์ ไซมิสทริค และเป็นกรรมการและผู้ถือหุ้นใหญ่ในสัดส่วน 77% ของ VPNC) ตามที่ตลาดหลักทรัพย์ฯ ขอให้บริษัทชี้แจงข้อมูลเพิ่มเติม นั้น บริษัทแจ้งว่า แหล่งที่มาของเงินทุนที่ วีพีเอ็น แอนด์ ไซมิสทริค ใช้ในการให้เงินกู้ยืมแก่คุณวรรณี ลิทองกุล ดังกล่าวมาจากเงินให้กู้ยืมตามมติที่ประชุมคณะกรรมการ ของ MAX เมื่อวันที่ 11 ก.พ. 58 ซึ่งมีมติอนุมัติวงเงินให้กู้ยืมแก่ SMT ซึ่งเป็นบริษัทย่อยของ MAX จำนวน 30 ล้านบาท โดยมีวัตถุประสงค์เพื่อนำไปใช้ในการดำเนินธุรกิจบริหารจัดการขยะครบวงจรและธุรกิจผลิตกระแสไฟฟ้าจากขยะ
โดย SMT ได้เบิกเงินกู้ยืมดังกล่าวจาก MAX จำนวน 25 ล้านบาท และ SMT ได้นำเงินดังกล่าวไปให้กู้ยืมแก่วีพีเอ็น แอนด์ ไซมิสทริค จำนวน 20 ล้านบาท จากนั้น วีพีเอ็น แอนด์ ไซมิสทริค จึงได้นำเงิน 20 ล้านบาทดังกล่าว ไปให้นางวรรณี ลิทองกุล กู้ยืม เพื่อวัตถุประสงค์ในการนำไปสำรองจ่ายสำหรับการศึกษาเตรียมงาน ติดต่อประสานงานในพื้นที่
ขณะที่บริษัทแจ้งว่า สาเหตุสำคัญที่ทำให้ค่าใช้จ่ายในการบริหารของบริษัทฯ ในงวดไตรมาส 1 ปี 58 เพิ่มขึ้น อย่างมีนัยสำคัญ สามารถสรุปได้ดังนี้
1) ในช่วงไตรมาส 1 ปี 2558 บริษัทอยู่ในระหว่างการศึกษาและพิจารณาการลงทุนในธุรกิจอสังหาริมทรัพย์ จึงจำเป็นต้องว่าจ้างที่ปรึกษาทางธุรกิจหลายราย ได้แก่ ที่ปรึกษาทางการเงิน ที่ปรึกษาด้านกฎหมายเพื่อดำเนินการตรวจสอบและวิเคราะห์สถานะธุรกิจ (Due Diligence) ซึ่งมีค่าใช้จ่ายรวมทั้งสิ้นประมาณ 6ล้านบาท อย่างไรก็ตาม บริษัทได้เลื่อนแผนการลงทุนในธุรกิจอสังหาริมทรัพย์ออกไปแล้ว ดังนั้น บริษัทจะไม่มีค่าใช้จ่ายในส่วนของการศึกษาและพิจารณาการลงทุนในธุรกิจอสังหาริมทรัพย์อีกต่อไป
2) ในช่วงไตรมาส 1 ปี 58 บริษัทมีการเตรียมการสำหรับดำเนินธุรกิจใหม่ จึงมีค่าใช้จ่ายด้านบุคลากรรวมประมาณ 6 ล้านบาท เพิ่มขึ้นจากช่วงเดียวกันของปีก่อน 5 ล้านบาท โดยเฉพาะในเดือนมกราคม 2558 บริษัทมีการจัดเตรียมบุคลากรสำหรับดำเนินธุรกิจอสังหาริมทรัพย์คิดเป็นค่าใช้จ่ายเพิ่มขึ้น 2 ล้านบาท
อย่างไรก็ตาม ค่าใช้จ่ายด้านบุคลากรในส่วนธุรกิจอสังหาริมทรัพย์ได้ลดลงแล้วตั้งแต่เดือนกุมภาพันธ์ 2558 เป็นต้นมา เนื่องจากได้มีการชะลอการลงทุนในธุรกิจอสังหาริมทรัพย์ออกไป
3) บริษัทมีค่าธรรมเนียมตลาดหลักทรัพย์ สำนักงาน ก.ล.ต. และศูนย์รับฝากหลักทรัพย์รวมประมาณ 2.7 ล้านบาท เนื่องจากบริษัทมีทุนจดทะเบียนที่เพิ่มขึ้น
4) ค่าใช้จ่ายในการศึกษา ประชาสัมพันธ์ และสร้างความเข้าใจให้แก่ชุมชนเกี่ยวกับโครงการบริหารจัดการขยะมูลฝอยแบบครบวงจรและโครงการผลิตกระแสไฟฟ้าจากขยะของ วีพีเอ็น แอนด์ ไซมิสทริค จำนวน 16 ล้านบาท
5) ค่าใช้จ่ายส่วนที่เหลือรวมจำนวนประมาณ 4 ล้านบาท ประกอบด้วยค่าใช้จ่ายที่สำคัญ ได้แก่ ค่าใช้จ่ายด้านพนักงานอื่น ๆ ค่าเช่าค่าบริการและใช้จ่ายเกี่ยวกับสถานที่ ค่าธรรมเนียมต่าง ๆ ค่าเสื่อมราคา และรายการปรับปรุงทางภาษีตามมาตรฐานบัญชี